KOMISSION PÄÄTÖS,
tehty 29 päivänä tammikuuta 1999,
BSE-tautiin ja nisäkkäistä saatuja valkuaisaineita sisältävään ruokintaan liittyvistä tietyistä suojatoimenpiteistä tehdyn komission päätöksen 94/381/EY muuttamisesta toisen kerran (tiedoksiannettu numerolla K(1999) 198) (ETA:n kannalta merkityksellinen teksti) (1999/129/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa sisämarkkinoiden toteuttamista varten 26 päivänä kesäkuuta 1990 annetun neuvoston direktiivin 90/425/ETY (1), sellaisena kuin se on viimeksi muutettuna direktiivillä 92/118/ETY (2), ja erityisesti sen 10 artiklan 4 kohdan,
sekä katsoo, että
BSE-tautiin ja nisäkkäistä saatuja valkuaisaineita sisältävään ruokintaan liittyvistä tietyistä suojatoimenpiteistä tehdyssä komission päätöksessä 94/381/EY (3), sellaisena kuin se on muutettuna päätöksellä 95/60/EY (4), kielletään nisäkäsperäisen valkuaisen käyttö märehtijöiden ruokinnassa; eräisiin eläintuotteisiin ja sivutuotteisiin voidaan soveltaa poikkeusta tähän kieltoon,
tieteellinen ohjauskomitea hyväksyi kertomuksen ja tieteellisen lausunnon nautaeläinten nahoista tuotettujen hydrolisoitujen proteiinien turvallisuudesta 22-23 päivänä lokakuuta 1998, tässä lausunnossa käsitellään kysymystä siitä, minkälaisen aineksen alkuperää ja/tai käytetyn aineen tyyppiä ja/tai valmistusmenetelmää koskevin edellytyksin rehuksi tarkoitettuja nautaeläinten nahoista tuotettuja hydrolisoituja proteiineja voidaan pitää vapaina BSE-tarttuvuudesta; tieteellinen ohjauskomitea suosittelee edellä mainituissa lausunnoissa voimakkaasti, että hydrolisoitujen proteiinien valmistajat panisivat täytäntöön ja noudattaisivat kriittisten kohtien analyysimenettelyjä,
komissio on tehnyt riskiaineksen käytön kieltämisestä tarttuvien spongiformisten enkefalopatioiden vuoksi päätöksen 97/534/EY (5), sellaisena kuin se on viimeksi muutettuna neuvoston päätöksellä 98/745/EY (6),
komissio on tehnyt tarttuvien spongiformisten enkefalopatioiden epidemiologisesta valvonnasta ja päätöksen 94/474/EY muuttamisesta päätöksen 98/272/EY (7); tässä päätöksessä säädetään toimenpiteistä, joita sovelletaan, jos eläimillä epäillään TSE:tä,
tämän ehdotuksen hyväksyminen ei rajoita tarttuvien spongiformisten enkefalopatioiden ehkäisyn ja valvonnan järjestämistä koskevien sääntöjen hyväksymistä, ja
tässä päätöksessä säädetyt toimenpiteet ovat pysyvän eläinlääkintäkomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Päätöksen 94/381/EY 1 artiklan 3 kohdan kolmas luetelmakohta korvataan seuraavasti:
"- hydrolysoidut proteiinit, joiden molekyylipaino on alle 10 000 ja jotka on:
i) johdettu nahoista ja vuodista, jotka on saatu teurastamossa teurastetuista eläimistä ja joille virkaeläinlääkäri on tehnyt ante mortem -tarkastuksen direktiivin 64/433/ETY liitteessä I olevan VI luvun mukaisesti ja jotka on tällaisen tutkimuksen perusteella todettu tämän direktiivin tarkoituksessa teurastettaviksi soveltuviksi,
ja
ii) tuotettu tuotantomenetelmällä, jossa nahkojen ja vuotien saastuminen on mahdollisimman vähäistä asianmukaisten toimenpiteiden ansiosta, jossa nahat ja vuodat käsitellään suolavedellä ja kalkilla, pestään voimakkaasti, aines altistetaan yli 3 tunniksi yli 80°C:een lämpötilaan pH:ssa yli 11 ja kuumakäsitellään yli 140°C:ssa 30 minuutin ajan yli 3,6 baarin paineessa, tai asianmukaisella, vastaavalla tuotantomenetelmällä, jonka komissio on hyväksynyt kuultuaan asianmukaista tiedekomiteaa,
ja
iii) tuotu laitoksista, jotka noudattavat sisäistä tarkastusohjelmaa (HACCP)."
2 artikla
Jäsenvaltioiden on toteutettava tarvittavat toimenpiteet tämän päätöksen noudattamiseksi. Niiden on ilmoitettava tästä komissiolle välittömästi.
3 artikla
Tämä päätös on osoitettu kaikille jäsenvaltioille.
Tehty Brysselissä 29 päivänä tammikuuta 1999.